|  |
| --- |
| **Budapest Főváros VII. kerület Erzsébetváros Önkormányzata**  Gyuris Gabriellairodavezető |

Iktatószám:

Napirendi pont: ….

**ELŐTERJESZTÉS**

**A** Művelődési, Kulturális és Szociális Bizottság2023**.** július12 **-** airendkívüli

**ülésére**

|  |  |
| --- | --- |
| **Tárgy:** | Javaslat a LEINIKKI Kft-vel kötött eü. ellátási szerződés megszüntetésére |

**Készítette:**

Szegény Ákos

irodavezető-helyettes

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

**Budapest Főváros VII. kerület Erzsébetváros Önkormányzata** és a **LEINIKKI Humán Szolgáltató Korlátolt Felelősségű Társaság** (székhely: 1071 Budapest, Dembinszky u. 45. I./21., cégjegyzékszám: 01-09-192305, adóazonosító szám: 14888346-1-42, bankszámlaszám: 11707031-20001993, képviseli: **Dr. Zemlényi Mária ügyvezető**) (a továbbiakban: Felek) között 2019. július 22. napján feladat ellátási szerződés jött létre a Budapest Főváros VII. kerület Erzsébetváros Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet 1. mellékletében meghatározott **16. számú felnőtt háziorvosi körzet - az alapellátás körébe tartozó feladatok - területi ellátási kötelezettséggel történő teljes körű ellátására.**

Budapest Főváros Kormányhivatala VI. kerületi Hivatala Népegészségügyi Osztály BP-06/NEO/05310-4/2019. ügyiratszámú határozatával az egészségügyi szolgáltató részére 2019. szeptember 01. napjától 2023. szeptember 01. napjáig tartó határozott idejű működési engedélyt adott tekintettel arra, hogy a személyes ellátásra kötelezett Dr. Zemlényi Mária háziorvostan szakképesítéssel nem rendelkezett. A háziorvosi ellátást ezen időszak alatt szakmai felügyelettel végezhette.

A háziorvosi, házi gyermekorvosi és fogorvosi tevékenységről szóló 4/2000. (II.25.) EüM rendelet 11. §. (2) bekezdése szerint: „Háziorvosként - a házi gyermekorvos kivételével - ezen tevékenység megkezdésétől számított **legfeljebb 4 évig dolgozhat** továbbá az az orvos is, aki külön jogszabályban meghatározott, a háziorvostan szakorvosi szakképesítés megszerzéséhez szükséges háziorvosi szakgyakorlat folytatására jogosult.”

A LEINIKKI Humán Szolgáltató Kft. működési engedélye 2023. szeptember 01. napján érvényét veszíti. Működési engedély hiányában a Nemzeti Egészségbiztosítási Alapkezelő zárolja a körzet finanszírozását, majd a finanszírozási szerződést megszünteti.

Budapest Főváros VII. kerület Erzsébetváros Önkormányzatával kötött Egészségügyi feladat ellátási és használati szerződés (továbbiakban: Feladat ellátási szerződés) 6.1. pont b) alpontja értelmében **a Feladat ellátási szerződés megszűnik a finanszírozási szerződés jogerős megszűnésével**.

A feladat ellátási szerződés 6.4.6. pont a) pontja értelmében **érvényes működési engedély hiányában a Feladat ellátási szerződést meg kell szüntetni**.

2023. június hónapban telefonon egyeztettünk Dr. Zemlényi Máriával és tájékoztatást kértünk a szakvizsga abszolválása ügyében. Szóbeli kérésünket levél útján is nyomatékosítottuk, melyben kértük, hogy 2022. július 19. napjáig írásban, e-mail útján nyilatkozzon, hogy a határozatlan időtartamú működési engedély feltételeként meghatározott szakvizsga tételi kötelezettségének eleget tett vagy a határozott időtartamú működési engedély meghosszabbítása iránt tett-e bármilyen intézkedést.

Levelünkben tájékoztattuk, hogy amennyiben a működési engedély érvényét veszíti Önkormányzatunk és a LEINIKKI Kft. között létrejött Feladat ellátási szerződést meg kell szüntetni.

Tekintettel arra, hogy a Tisztelt Bizottság a nyári időszakban nem ülésezik, előzetesen szükséges felhatalmazást adnia a feladat ellátási szerződés megszüntetéséhez, ha Dr. Zemlényi Mária nem teljesíti a határozatlan időtartamú működési engedély kiadásának feltételeit.

**HATÁROZATI JAVASLATOK**

**1.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2023. (VII. 12.) határozata** a **LEINIKKI Humán Szolgáltató Korlátolt Felelősségű Társaság kötött egészségügyi feladat-ellátási és használati szerződés megszüntetéséről**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. hozzájárul a **LEINIKKI Humán Szolgáltató Korlátolt Felelősségű Társaság** (székhely: 1071 Budapest, Dembinszky u. 45. I./21., cégjegyzékszám: 01-09-192305, adóazonosító szám: 14888346-1-42, bankszámlaszám: 11707031-20001993, képviseli: **Dr. Zemlényi Mária ügyvezető**) 2019. július 22. napján kötött egészségügyi feladat-ellátási és használati szerződés megszüntetéséhez 2023. szeptember 01. napjával, amennyiben a körzet ellátásához szükséges működési engedély érvényét veszíti.
2. felkéri a Polgármestert a egészségügyi feladat-ellátási és használati szerződés megszüntetésének aláírására.

Felelős: Niedermüller Péter polgármester

Határidő: 2023. szeptember 30.

**2.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2023. (VII. 12.) határozata a 16. számú felnőtt háziorvosi körzet helyettesítéssel történő ellátásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. felkéri a Bischitz Johanna Integrált Humán Szolgáltató Központot, hogy Budapest Főváros VII. kerület Erzsébetváros Önkormányzata Képviselő-testületének 19/2013 (IV.30.) önkormányzati rendelete 1. mellékletében meghatározott 16. számú területi ellátási kötelezettséggel működő, felnőtt háziorvosi körzethez tartozó betegek ellátásáról 2023. szeptember 01. napját követően gondoskodjon.

2. Felkéri az Intézmény vezetőjét, a körzet ellátásához szükséges intézkedések megtételére.

Felelős: Farkas Tünde igazgató

Határidő: 2023. augusztus 30.

Budapest, 2023. június 20.

Gyuris Gabriella

irodavezető

Mellékletek:

* Budapest Főváros Kormányhivatala VI. kerületi Hivatala Népegészségügyi Osztály BP-06/NEO/05310-4/2019. ügyiratszámú határozat